**В.В. Жыбуль**

**РАННЯЯ ТВОРЧАСЦЬ АРКАДЗЯ КУЛЯШОВА I ФУТУРЫЗМ**

Юнацтва Аркадзя Куляшова прыпала якраз на той перыяд, калі ў беларускай літаратуры вяліся актыўныя пошукі новых для яе сродкаў выразнасці. Пры гэтым паэты арыентаваліся пераважна на культурныя здабыткі суседніх літаратур – галоўным чынам, рускай. І на фоне пануючага накірунку – сацрэалізму – у розных аўтараў у большай ці меншай ступені прасочваліся элементы мадэрнісцкай, у тым ліку, футурыстычнай, паэтыкі. У А. Куляшова гэта выявілася ў шэрагу вершаў са зборнікаў «Па песьню, па сонца!..» і «Медзі дождж» (абодва – 1932), а таксама ў паэме «Аманал» (нап. у 1931–32 гг.).

У некаторых ранніх вершах А. Куляшова сілаба-тоніка чаргуецца з чыстай тонікай, рыфмаваныя радкі – з нерыфмаванымі (напр., верш «Па песню, па сонца!»), тыпова рэалістычныя дэталі – з адцягненай сімволікай, часам сустракаецца выразная алітэрацыя (*«Поўны, як светлыя сонцы суніц…*»), сям-там побач з вобразамі традыцыйнай пейзажнай лірыкі ўжываюцца празаізмы, тэхнічныя тэрміны (нізка «Сонечнае заўтра»).

У вершы «За зоры, за сонца, за месік, за смех...» (у першай рэдакцыі – «За зоры, за месік, за ветравы сьмех...») бачым такі вобраз: *«А зоры? / З іх сочыцца пена і пот / І кроў ад драцінак калючых, / А зоры ўрываюцца праз Перакоп / У першых палках рэвалюцыі»*. Спалучэнне касмічнага (зоры) і зніжана-заземленага, не надта эстэтычнага (пена, пот, кроў) характэрна і для рускага футурызму. Падобныя прыклады знаходзім у паэзіі Давіда Бурлюка: *«Небо – труп»!! не больше! /... / Звезды – черви – (гнойная живая) сыпь!!».*

Аднак вобразнасць такога кшталту выконвала ў паэтаў абсалютна розныя функцыі: калі ў Бурлюка яна была сродкам выклікаць шок у чытача, расхістаць «адрахлелыя» эстэтычныя ідэалы мінулага, то ў Куляшова заніжаная вобразнасць з’яўляецца сродкам выражэння ідэяў сацыяльнага пераўтварэння грамадства: паэт спрабуе «паставіць» зоркі на службу тагачасным рэвалюцыйным ідэалам. Аналізуючы ролю Д. Бурлюка ў развіцці рускай паэзіі, В. Альфонсаў адзначае вольны ці нявольны ўплыў ягоных антыэстэтычных пасажаў на творчасць У. Маякоўскага, Б. Пастэрнака, В. Мандэльштама!!». Не выключна, што Куляшоў засвоіў такі тып вобразнасці Бурлюка праз пасрэдніцтва У. Маякоўскага, з творчасцю якога ён быў знаёмы лепей.

Такія ж паралелі можна правесці й паміж пачаткам першай часткі паэмы А. Куляшова «Аманал» і вершам У. Маякоўскага «Адище города» (1913).

Куляшоў: *«Месіку / колкі вецер / аблізаў шчокі, / Ён вісеў / над ліхтарамі / электрычнай эпохі / Падбітым вокам, / мёртвым быльмом сляпога. / І было месіку / вісець сцюдзёна / Аднаму ў небе, / як у карыце...*

Маякоўскі: *«...у раннего солнца вытекал глаз. / І тогда же – скомкав фонарей одеяла – / ночь излюбилась, похабна и пьяна, / а за солнцами улиц где-то ковыляла / никому не нужная, дряблая луна».*

У паэме «Аманал» адыход ад рэалістычнай паэтыкі выяўляецца і ў падборы лексікі, і ў абстрактнай сімвалічнасці, алегорыях і схематызме. Ламаная рытміка, некаторая разняволенасць паэтычнага сінтаксісу набліжаюць стыль паэмы да творчай манеры такіх рускіх паэтаў-футурыстаў, як У. Маякоўскі, В. Хлебнікаў, В. Шаршаневіч, М. Асееў. Але такой ускладненай метафарычнасці, як у вышэй названых аўтараў, у Куляшова мы не сустракаем; твор з’яўляецца эпічным, і большай часткай складаецца з рэплік персанажаў.

Футурызм, хоць і ў нязначнай ступені, але адбіўся на ранняй паэзіі А. Куляшова. Фармальна ён не паўплываў на далейшую творчасць паэта, але ў працэсе эксперыментальных пошукаў А. Куляшоў удасканальваў свае паэтычнае майстэрства, пачуццё вобраза і Слова наогул, так неабходнае кожнаму паэту.

***Жыбуль, В. В. Ранняя творчасць Аркадзя Куляшова і футурызм / В. В  Жыбуль // Кулешовские чтения : материалы научно-практической конференции, 6-7 февраля 2001 г. : тезисы докладов. – Могилев, 2001. – С. 44–46.***